"Folk er for naive"

Foruden Hubert Stanislaw Kocur mistede 22 andre også penge på mødet med den 24-årige svindler.

Ifølge ham selv var det intet problem at finde frem til ofrene.

- Jeg lavede for eksempel et opslag i en gruppe på Sjælland, og inden for en dag var der måske ti personer, der havde henvendt sig til mig, forklarer han.

- Af dem var der måske fem, der gerne ville købe telefonen af mig. Tre af dem ville hente selv, mens de to sidste gik med til at få den sendt med posten. Så det var de to, man skrev med, og når de så havde overført pengene, blev de bare blokeret.

Var det let?

- Det var rigtigt nemt. Folk er alt for naive i dag og vil hele tiden have nyt.

Jeg har fået cirka tre måneders fængsel for de her 58.000 kroner. Det er en månedsløn på lidt over 20.000 kroner for en der ikke har noget arbejde eller uddannelse - det er ok. Den 24-årige mand, der er dømt for svindel

Fik et billede af pakken

Under kontakten med den 24-årige svindler fik Hubert Stanislaw Kocur et billede af en person, der virkede meget reel.

Han modtog blandt andet et billede af pakken med sit navn på og et billede af den 24-åriges sygesikringsbevis, der viste sig at være stjålet. Da Hubert Stanislaw Kocur endelig overførte pengene, lovede den 24-årige at sende pakken med det samme og vende tilbage.

- Der gik en halv time, og der kom ikke nogen tilbagemelding. Så jeg tog selv kontakt til ham, og det gjorde jeg flere gange uden at få svar, og til sidst endte jeg med at blive blokeret. Der vidste jeg, at jeg var blevet snydt.

Hubert Stanislaw Kocur kan godt følge den 24-åriges påstand om, at folk er for naive. Selv vurderer han, at han på en skala fra 1 til 10 lander på 11 i naivitet.

- Der skulle i hvert fald ikke mere til end et billede af hans sygesikringsbevis og et billede af pakken med mit navn på, før jeg overførte pengene.

For mild en straf

Den 24-årige har valgt at fortælle sin historie, fordi han mener, at der er et problem i Danmark.

Straffene for at svindle er nemlig alt for milde, mener han.

- Jeg har fået cirka tre måneders fængsel for de her 58.000 kroner. Det er en månedsløn på lidt over 20.000 kroner for en der ikke har noget arbejde eller uddannelse - det er ok, forklarer han.

Han sammenligner blandt andet med dommen for ulovlig våbenbesiddelse, som han modtog sammen med dommen for svindel. Her er der en minimumsstraf på to år.

- Det her gevær var låst forsvarligt inde og har ikke været til fare for nogen, hvorimod det her svindel er gået ud over folk, folk der er kommet galt afsted og måske har haft en rigtig træls juleaften, siger han.

Har vinket farvel til sine penge

Hubert Stanislaw Kocur er tilbøjelig til at give den 24-årige ret.

- Det er rigtig billigt sluppet. Som han også selv siger, så er det jo fuldstændig latterligt, hvordan han kan blive ved med at snyde folk og gøre det på samme måde, uden at det har en konsekvens for ham, siger han.

Selvom den 24-årige nu er fanget og sidder bag lås og slå, så har Hubert Stanislaw Kocur mere eller mindre opgivet at få sine penge tilbage.

Da han efter dommen faldt forsøgte at trække gerningsmanden i fogedretten, blev hans anmodning afvist, fordi den 24-årige havde erklæret sig teknisk insolvent. Derved fredes han fra at blive trukket i fogedretten igen inden for de næste seks måneder.

Men Hubert Stanislaw Kocur har markeret datoen, hvor fredningen udløber, i sin kalender. Og når de seks måneder er ovre, vil han prøve igen.

- Jeg har ikke de helt store håb eller forventninger til det, for jeg tror ikke, at der er noget, der stopper ham fra at indsende endnu en erklæring.

- Men det er den eneste chance, jeg har, så den vil jeg tage.